जिसलै अस बस्स कोल आए तां दुब्बे जी आखन लगे, ‘थुआढ़े किश साथी लुम्बनी कन्ने लगदे शैह्र जाना चांह्दे न।’ की जे उदें आखने पर असें लगातार पंज शो दित्ते हे, इस लेई ओह् साढ़े कलाकारें दी गल्ल नेईं टालना चांह्दे। शकुन ते शशि ने उ’नें गी दस्सेआ हा जे उं’दे पिता जी जुआनी च नेपाल च गै नौकरी करदे हे। इस लेई उनें’गी नेपाल दिक्खने दा बड़ा चाs ऐ पर इसदा पैह्ला बरोध कीता डरैवर ने। उन्ने आखेआ जे बस्स बड्डी ऐ ते सिड़क बड़ी सौंगड़ी। बस्स मती दूर नेईं जाई सकदी।पर शकुन ते शशि जिद करा दियां हियां, ते फ्ही उं’दे कन्ने किश होर साथी बी शामल होई गे। दुब्बे जी ते पैह्लें गै त्यार हे। नेह् हालात च में चुप्प रौह्ना गै मनासब समझेआ। नेपाल ते में बी दिक्खना चांह्दा हा। ते जेकर इंयां गै दिक्खेआ जाई सकै तां हर्ज गै केह् हा? बस्स चली ते थोढ़े चिरा बाद रुकी गेई। डरैवर ने आखेआ सब्भै सुआरियां उतरी जान। छड़ी राजकुमारी ते इक-दौं कुड़ियां बैठियां रेहियां। बस्स फ्ही चली, ते हून मिट्टी ते धूड़ै दे बदल उड्डरन लगे समानै पर, ते फ्ही ब’रन लगे साढ़े उप्पर। साढ़ै चा किश जनें दा जोश मठ्ठा पौन लगा।